In Koh Tao achoo, händ mir zerst mal de abentürlichi Weg zu de Tanote Bay (gegnüberliegendi Siite vo de Insle) in Agriff gno. Eigentlich sött scho lang e befestigti Strass i die Bucht füehre. Leider  isch en Teil vom Geld irgendwo versickeret, drum häts nur für d Helfti vo de Strecki glanged. D.h. mir sind mit eusem ganze Gepäck hine uf eme Pickup-Taxi gsässe und nach de Helfti häts nur no so e usgschwämmti Dräckstrass gha...eus häts deftig duregschüttlet und d Maria hät sich fest am Flo sine Hose ghebed, damit sie nöd ab em Bänkli gheit isch! Die Fahrt hät sich aber definitiv glohnt, die chlii idyllischi Bucht mit abschliffne Felse i de Mitti hät alles entschädigt. Mir sind im Black Tip Dive Resort  abgstige (http://www.blacktipdiving.com)  und händ grad am nächste Morge nach eusere Akunft mit em Open Water Tauchkurs agfange. Dadurch händ mir sogar nur 50% für euse Bungalow müesse zahle! Mir händ eus wieder wie im Studium gfühlt - scho am erste Abig händ mir 2 Lektione vom Buech und en Film müesse luege und Frage beantworte. Am  nächste Morge    händ mir d Theorie mit eusem Tauchlehrer besproche und dänn ischs im Pool mit de erste Grundüebige los gange. Mir sind zum Glück ganz e chlini Gruppe gsi - nur mir zwei und no e Dütschi! Nach em Büffle (sogar am Flo sim Geburtstag), zwei Namittag im Pool und de Abschlussprüefig händ mir ändlich is Meer derfe. Was eus det erwartet hät, isch unglaublich: näbed unzählige Korralearte, Anemone händ mir e Riesemoräne, en Blaupunktroche, Baracudas, Kugelfisch  und vieli anderi bunti Fisch gseh. Sogar de Triggerfish händ mir atroffe: de verhaltet sich meistens sehr aggressiv, will er sini Eier verteidigt - mir sind aber nomal devo cho (er hät eifach kei Eier gha;-)) Am letzte Kurstag sind mir 1.5h mit em Boot zum Sail Rock gfahre, das isch de berühmtist Tauchort in Thailand. De us 20m Tüüfi zgseh, isch extrem iidrücklich gsi! Fakt ist: mir sind jetzt Open Water Diver. Aber nöd nur das, mir händ sogar scho de ersti Tauchgang vom Advanced Course gmacht! De Rest  hebed mir eus für Australie und evt. Mexiko uf.